b'\n_START_ARTICLE_\nKritinis racionalizmas\n_START_PARAGRAPH_\nKritinis racionalizmas \xe2\x88\x92 tai metodologija, kurios pagrindas yra mokslin\xc4\x97s tiesos atradimas remiantis kritiniu m\xc4\x85stymu._NEWLINE_Pagrindinis tiesos i\xc5\xa1sia\xc5\xa1kinimo b\xc5\xabdas, anot kritini\xc5\xb3 racionalist\xc5\xb3, da\xc5\xbeniausiai yra paneigimas ir falsifikavimas. Falsifikacij\xc4\x85, kaip mokslo metod\xc4\x85 nagrin\xc4\x97jo Karlas Poperis._NEWLINE_K. Poperis taip pat i\xc5\xa1skyr\xc4\x97 aktyvistin\xc4\x99 ir pasyvistin\xc4\x99 tyrimo metodologij\xc4\x85 (intelekto ir sam\xc4\x8dio). Aktyvistin\xc4\x97 metodologija tiksliai \xc5\xbeino ko ie\xc5\xa1ko, k\xc4\x85 nori i\xc5\xa1siai\xc5\xa1kinti, taigi i\xc5\xa1 prad\xc5\xbei\xc5\xb3 i\xc5\xa1sikelia teorij\xc4\x85 akcentuodama dedukcin\xc4\xaf ie\xc5\xa1kojim\xc5\xb3 b\xc5\xabd\xc4\x85, o pasyvistin\xc4\x97 \xe2\x88\x92 eina nuo padrik\xc5\xb3 fakt\xc5\xb3 prie teorij\xc5\xb3, pati ne\xc5\xbeinodama ko ie\xc5\xa1ko ir remiasi indukciniu metodu._NEWLINE_Kritin\xc4\xaf racionalizm\xc4\x85 reik\xc4\x97t\xc5\xb3 pristatyti ne kaip koncepcij\xc4\x85, o veikiau kaip metodin\xc4\x99 nuostat\xc4\x85, m\xc4\x85stymo b\xc5\xabd\xc4\x85. Tod\xc4\x97l nesunku suformuluoti pagrindin\xc4\x99 kritinio racionalizmo mint\xc4\xaf: mokslini\xc5\xb3 teorij\xc5\xb3 negalima \xc4\xafrodyti i\xc5\xa1 principo. Mes mokom\xc4\x97s ne i\xc5\xa1 \xc5\xbeini\xc5\xb3 ir \xc4\xaf\xc5\xbevalg\xc5\xb3, o i\xc5\xa1 klaid\xc5\xb3. Mokslin\xc4\x97 pa\xc5\xbeanga kyla i\xc5\xa1 to, kad bandome falsifikuoti esamas mokslines teorijas. N\xc4\x97ra galutinio \xc5\xbeini\xc5\xb3 pagrindimo. Mums nieko kito nebelieka, kaip laipsni\xc5\xa1kai tobulinti tai, kas\xc2\xa0yra, nurodant tai, kas yra klaidinga._NEWLINE_Kritinio racionalizmo po\xc5\xbei\xc5\xabriu, filosofija yra kritinis, protu besiremiantis mokslas. Jokia prasm\xc4\x97, koncepcija, teorija negali pretenduoti \xc4\xaf imunitet\xc4\x85 kritikai. Jau vien intelektualinis s\xc4\x85\xc5\xbeiningumas reikalauja kriti\xc5\xa1kai tikrinti tai, k\xc4\x85 ruo\xc5\xa1iam\xc4\x97s teigti. N\xc4\x97ra tokio \xc5\xa1vento ir tokio gerbtino dalyko, kuriuo negal\xc4\x97t\xc5\xb3 suabejoti kritinis protas.'